

**ประกาศเจตนารมณ์การป้องกันการทุจริต**

**ตามเกณฑ์จริยธรรมการจัดซื้อจัดหาและการส่งเสริมการขายยาและเวชภัณฑ์มิใช่ยา**

**ของสำนักงานสาธารณสุขจังหวัดสระแก้ว ประจำปีงบประมาณ พ.ศ. 2566**

**-----------------------**

 ข้าพเจ้า นายประภาส ผูกดวง นายแพทย์สาธารณสุขจังหวัดสระแก้ว ในฐานะผู้บริหารสูงสุดของสำนักงานสาธารณสุขจังหวัดสระแก้ว ขอประกาศและแสดงเจตนารมณ์ว่า ส่วนราชการ หน่วยงาน และหน่วยบริการ ตลอดจนผู้สั่งใช้ยา ผู้ประกอบวิชาชีพ และบุคลากรสาธารณสุขที่เกี่ยวข้องกับกระบวนการจัดซื้อจัดหา รวมถึงการใช้ยาและเวชภัณฑ์มิใช่ยา จะต้องทราบและถือปฏิบัติในเรื่องการรับประโยชน์อันเป็นทรัพย์สิน เงิน สิ่งของ ของขวัญ ของบริจาค และบริการใด ๆ การรับตัวอย่างยาและเวชภัณฑ์มิใช่ยาจากบริษัทยาและเวชภัณฑ์มิใช่ยา การดำเนินการเกี่ยวกับการส่งเสริมการขาย การยกย่องเชิดชูเกียรติ การลงโทษ และระบบตรวจสอบ ตามประกาศสำนักงานสาธารณสุขจังหวัดสระแก้ว เรื่อง แนวทางปฏิบัติตามเกณฑ์จริยธรรมการจัดซื้อจัดหา และส่งเสริมการขายยาและเวชภัณฑ์มิใช่ยา พ.ศ. 2564 ด้วยความเที่ยงตรง โปร่งใส และยึดมั่นตามแนวทางปฏิบัติของประกาศกระทรวงสาธารณสุข เรื่อง เกณฑ์จริยธรรมการจัดซื้อจัดหาและส่งเสริมการขายยา และเวชภัณฑ์มิใช่ยา พ.ศ. 2564 โดยเคร่งครัด

 ทั้งนี้ การให้เงิน ทรัพย์สิน หรือประโยชน์อื่นใดแก่เจ้าหน้าที่ของรัฐ หรือการให้ผ่านกองทุนใด ๆ เพื่อจูงใจให้กระทำการ ไม่กระทำการ หรือประวิงการกระทำอันมิชอบด้วยหน้าที่ เกี่ยวกับการจัดซื้อจัดจ้าง ถือเป็นการให้สินบนเจ้าพนักงาน ซึ่งเป็นความผิดและมีโทษตามประมวลกฎหมายอาญามาตรา 144 และพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2561 มาตรา 176 ส่วนเจ้าหน้าที่ของรัฐที่รับเงิน ทรัพย์สิน หรือประโยชน์อื่นใด ถือว่ารับสินบน ซึ่งเป็นความเป็นความผิดและมีโทษตามประมวลกฎหมายอาญามาตรา 149 และเป็นความผิดตามพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2561 มาตรา 128 และมาตรา 173 นอกจากนี้ การที่เจ้าหน้าที่ของรัฐใช้อำนาจหน้าที่ ในตำแหน่งเกี่ยวกับการจัดซื้อจัดจ้างโดยมิชอบ ข่มขืนใจ หรือจูงใจ ให้คู่สัญญาในการจัดซื้อจัดจ้างมอบให้หรือหา มาให้ซึ่งทรัพย์สินหรือประโยชน์อื่นใดแก่ตนเองหรือผู้อื่น ถือเป็นความผิดและมีโทษตามประมวลกฎหมายอาญา มาตรา 148 อีกด้วย

 ประกาศ ณ วันที่ พฤศจิกายน พ.ศ. 2565

 (นายประภาส ผูกดวง)

 นายแพทย์สาธารณสุขจังหวัดสระแก้ว